b'\n_START_ARTICLE_\nMovra\xc5\xbe\n_START_SECTION_\nZgodovina Movra\xc5\xbea\n_START_PARAGRAPH_\nMovra\xc5\xbe je neko\xc4\x8d vdorom raznih sovra\xc5\xbenikov kljuboval z obrambnim stolpom, ki je stal nad vasjo. Danes o tem stolpu \xc5\xbeal ni ve\xc4\x8d sledu. Zasledimo ga lahko na karti Istre iz leta 1784 kjer je ozna\xc4\x8den kot \xc2\xbbCastello\xc2\xab. Danes nanj spominja ledinsko ime Zagrad tik nad vasjo. _NEWLINE_Zemlja v vasi je bila ve\xc4\x8dinoma last Kopr\xc4\x8danov, zato so jim morali kmetje v Movra\xc5\xbeu zanjo pla\xc4\x8devati visoko najemnino. Vas je bila ve\xc4\x8dkrat po\xc5\xbegana ali uni\xc4\x8dena, kot recimo v 15. in 16. stoletju, ko so v vas vdrli Turki ali pa ko so med II. svetovno vojno vas po\xc5\xbegali Nemci._NEWLINE_Movra\xc5\xa1ko obmo\xc4\x8dje je hitrej\xc5\xa1i gospodarski razvoj do\xc5\xbeivelo v drugi polovici 19. stoletja. Nanj je najbolj vplival razvoj Trsta, ki je takrat predstavljal pristani\xc5\xa1ko, trgovsko in industrijsko sredi\xc5\xa1\xc4\x8de habsbur\xc5\xa1ke monarhije. _NEWLINE_Zaradi hladnej\xc5\xa1e klime se je v okolici Movra\xc5\xbea razvila trgovina s senom in drvmi za kurjavo. Movra\xc5\xbe in okoli\xc5\xa1ke vasi so imele veliko sena zaradi nizkega \xc5\xa1tevila \xc5\xbeivine ter \xc5\xa1tevilnih travnikov in pa\xc5\xa1nikov, ki so zdaj ve\xc4\x8dinoma porasli z gozdom. V gozdovih prevladujejo: \xc4\x8drni gaber, hrast puhovec, mali jesen, ruj,.... Tako so ob dobrih letinah iz tega obmo\xc4\x8dja na teden prodali do 50 vozov sena. Movra\xc5\xa1ko obmo\xc4\x8dje je bilo znano tudi kot znano tudi kot zelo vinorodno._NEWLINE_V Movra\xc5\xbeu in okolici je bilo neko\xc4\x8d veliko \xc5\xa1tevilo gostiln zaradi pomembne poti, ki je vodila iz \xc4\x8ci\xc4\x8darije mimo Movra\xc5\xbea, Gra\xc4\x8di\xc5\xa1\xc4\x8da, Sv. Antona v Koper in Trst._NEWLINE_Vemo, da je Movra\xc5\xbe v \xc4\x8desu pospe\xc5\xa1enega gospodarskega razvoja (druga polovica 19. stoletja) imel tudi \xc5\xa1olo. Tam naj bi \xc5\xa1ola po podatkih Slovenskega u\xc4\x8ditelji\xc5\xa1kega dru\xc5\xa1tva za Istro bila \xc5\xbee okoli leta 1874. Omenjeno je, da je otroke v \xc5\xa1oli pou\xc4\x8deval va\xc5\xa1ki \xc5\xbeupnik._NEWLINE_Po prvi svetovni vojni so se razmere v Movra\xc5\xbeu in okolici mo\xc4\x8dno spremenile. Ni bilo ve\xc4\x8d povpra\xc5\xa1evanja po senu ter drveh, zato so se kmetje preusmerili na mlekarstvo in gojenje sadnih dreves \xe2\x80\x93 predvsem \xc4\x8de\xc5\xa1enj, vrtnin in polj\xc5\xa1\xc4\x8din.'